Kommissionens forordning (EF) nr. 1252/2003

af 14. juli 2003

om fravigelse af forordning (EF) nr. 800/1999 for så vidt angår produkter i form af varer, som ikke er opført i traktatens bilag I, og som udføres til andre tredjelande end Estland, Letland, Litauen, Slovakiet, Slovenien, Tjekkiet og Ungarn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 8, stk. 3, og

ud fra følgende betragtninger:

(1) Artikel 16, stk. 1, i Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(3), senest ændret ved forordning (EF) nr. 740/2003(4), bestemmer, at Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(5), senest ændret ved forordning (EF) nr. 444/2003(6), finder anvendelse på udførsel af produkter i form af varer, som ikke er opført i traktatens bilag I.

(2) Artikel 3 i forordning (EF) nr. 800/1999 bestemmer, at retten til eksportrestitution opstår ved indførslen til et bestemt tredjeland, når der anvendes en differentieret restitutionssats for det pågældende tredjeland. Artikel 14, 15 og 16 i nævnte forordning fastsætter betingelserne for udbetaling af differentieret restitution, særlig hvilke dokumenter der skal fremlægges som bevis for varernes ankomst til destinationen.

(3) Hvis restitutionen er differentieret, er det fastsat i artikel 18, stk. 1 og 2, i forordning (EF) nr. 800/1999, at en del af restitutionen, der beregnes ved anvendelse af den laveste restitutionssats, udbetales på eksportørens anmodning, når der er ført bevis for, at produktet har forladt Fællesskabets toldområde.

(4) Rådets forordning (EF) nr. 1039/2003 af 2. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Estland og for udførsel af visse landbrugsprodukter til Estland(7), Rådets forordning (EF) nr. 1086/2003 af 18. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Slovenien og for udførsel af visse forarbejdede landbrugsprodukter til Slovenien(8), Rådets forordning (EF) nr. 1087/2003 af 18. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Letland og for udførsel af visse forarbejdede landbrugsprodukter til Letland(9), Rådets forordning (EF) nr. 1088/2003 af 18. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Litauen og for udførsel af visse forarbejdede landbrugsprodukter til Litauen(10), Rådets forordning (EF) nr. 1089/2003 af 18. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Slovakiet og for udførsel af visse forarbejdede landbrugsprodukter til Slovakiet(11) og Rådets forordning (EF) nr. 1090/2003 af 18. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Tjekkiet og for udførsel af visse forarbejdede landbrugsprodukter til Tjekkiet(12) bestemmer, at for forarbejdede landbrugsprodukter, som ikke er opført i traktatens bilag I, afskaffes restitutioner autonomt fra den 1. juli 2003, når de udføres til henholdsvis Estland, Slovenien, Letland, Litauen, Slovakiet og Tjekkiet.

(5) I Rådets forordning (EF) nr. 999/2003 af 2. juni 2003 om autonome og midlertidige foranstaltninger for indførsel af visse forarbejdede landbrugsprodukter med oprindelse i Ungarn og for udførsel af visse forarbejdede landbrugsprodukter til Ungarn(13) bestemmes det, at for varer omhandlet i artikel 1 i nævnte forordning afskaffes restitutioner autonomt fra den 1. juli 2003, når de udføres til Ungarn.

(6) Estland, Letland, Litauen, Slovakiet, Slovenien, Tjekkiet og Ungarn har forpligtet sig til kun at indrømme præferenceimportordninger for visse varer, som indføres på deres område, hvis de pågældende varer er ledsaget af dokumenter, hvoraf det fremgår, at der ikke kan udbetales eksportrestitutioner for varerne.

(7) I betragtning af disse ordninger bør der som en overgangsforanstaltning, indtil Estland, Letland, Litauen, Slovakiet, Slovenien, Tjekkiet og Ungarn er tiltrådt Den Europæiske Union, og for at undgå, at erhvervsdrivende påføres unødige omkostninger i deres handel med andre tredjelande, fraviges fra forordning (EF) nr. 800/1999, for så vidt som der skal føres bevis for indførsel, hvis der er tale om differentierede restitutioner. Desuden bør der, når der ikke er fastsat eksportrestitutioner for de pågældende destinationslande, ikke tages hensyn til dette forhold ved fastsættelsen af den laveste restitutionssats.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Traktatens Bilag I -

UDSTEDT FØLGENDE FORORDNING:

Artikel 1

Som en undtagelse fra artikel 16 i forordning (EF) nr. 800/1999 sammenholdt med artikel 16, stk. 1, i forordning (EF) nr. 1520/2000 kræves der, hvis differentieringen af restitutionen kun er en følge af, at der ikke er fastsat restitution for Estland, Letland, Litauen, Slovakiet, Slovenien, Tjekkiet og Ungarn, ikke ved udførsel til andre tredjelande bevis for afslutning af toldformaliteterne ved indførsel for at få udbetalt restitutionen for de varer, der er nævnt i bilaget til denne forordning.

Artikel 2

Ved fastsættelsen af den laveste restitutionssats som defineret i artikel 18, stk. 2, i forordning (EF) nr. 800/1999 tages der ikke hensyn til, at der ikke er fastsat eksportrestitution ved udførsel til Estland, Letland, Litauen, Slovakiet, Slovenien, Tjekkiet og Ungarn for de varer, der er nævnt i bilaget til denne forordning, for så vidt som der er tale om udførsel til andre tredjelande.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. juli 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. juli 2003.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 298 af 25.11.2000, s. 5.

(3) EFT L 177 af 15.7.2000, s. 1.

(4) EUT L 106 af 29.4.2003, s. 12.

(5) EFT L 102 af 17.4.1999, s. 11.

(6) EUT L 67 af 12.3.2003, s. 3.

(7) EUT L 151 af 19.6.2003, s. 1.

(8) EUT L 163 af 1.7.2003, s. 1.

(9) EUT L 163 af 1.7.2003, s. 19.

(10) EUT L 163 af 1.7.2003, s. 38.

(11) EUT L 163 af 1.7.2003, s. 56.

(12) EUT L 163 af 1.7.2003, s. 73.

(13) EUT L 146 af 13.6.2003, s. 10.

BILAG

Alle varer, der er opført i bilag B til forordning (EF) nr. 1520/2000, og som er omfattet af ordningerne for Estland, Letland, Litauen, Slovakiet, Slovenien og Tjekkiet

alle varer, der er anført i bilag I til forordning (EF) nr. 999/2003, alle varer henhørende under HS-position 0403, 1704, 1902, 1905 og 2208 (bortset fra HS-underposition 2208 20 ) og alle varer henhørende under KN-kode 0710 40 00, 0711 90 30, 2001 90 30, 2004 90 10 og 2005 80 00, som er omfattet af ordningerne for Ungarn.